Pralambang ing kabudayan Jawa Kabudayan warisan para leluhur kuna (Jawa) iku lamun ditampa nora nganggo wawasan kang jembar, lungid lan remit, adhakan sok dadi salah tampa lan salah panerka.Luwih-luwih yen mung tinampa kalayan walaka, wates wewujudan lan tetembungane wae, sok akeh sing padha kecelik, nora cocok karo apa kang dikersakake dening para leluhur duk semana. KP Sontodipuro, sentana dalem Karaton Surakarta Hadiningrat kang uga nimpuna alih basa lan alih aksara ing Reksapustaka Pura Mangkunagaran, nelakake, sing sapa wus nate tindak utawa nekani Candhi Sukuh lan Candhi Cetha, bakal nemoni reca-reca lan pepethan kang dianggep saru lan rusuh, kasarane lekoh. Sabanjure mratah panganggep yen kekarone iku candhi porno.”Kanyatan mangkene ini dumadi amarga wong-wong jaman saiki adhakan wus ora bisa nampa apa sejatine sing kasimpen ing sawijining wewujudan lan tetembungan. Nampane hamung asipat walaka, wantahan. Mangkono uga nalika negesi ritual kirab pusaka ing tanggal 1 Sura. Adhakan nuwuhake pambiji, iku laku ora trep, lire ana kebo wae kok diarak, disubya-subya,” piterange Wa Sonto kang uga dadi paraga presidium Pusat Lembaga Kabudayan Jawi (PLKJ) Surakarta.